# לדמיין עתיד טוב יותר

שבוע קשה עבר עלינו, עוד יותר מהרגיל. ביום ראשון השבתנו את החנות לאות הזדהות עם המאבק להחזרת החטופים, וזה נתן לנו קצת זמן לחשוב על המקום שאנחנו נמצאים בו, ולא פחות מכך – על המקום שהיה יכול להיות לנו. חלקנו אפילו בחרו לשוב ולעיין בכרכים שבהם שורטטה לראשונה דמותה של המדינה שלנו: ״מדינת היהודים״ ו״אלטנוילנד״ מאת בנימין זאב הרצל.

מדינת היהודים ראה אור ב־1896, עוד לפני הקונגרס הציוני הראשון, והציג את רעיונותיו של הרצל על הקמה של מדינה לעם היהודי. ״אלטנוילנד״, שיצא שש שנים מאוחר יותר, הוא רומן אוטופי ועתידני שבוחן את המדינה שעשויה לקום. ״אלטנוילנד״, שמשמעו ״ארץ ישנה חדשה״, תורגם לעברית לראשונה על ידי נחום סוקולוב תחת השם ״תל אביב״, שייצג אף הוא שילוב של ישן וחדש. מדובר בקריאה מרתקת לכל חובבי ז׳אנר האוטופיות ולכל מי שעדיין לא אבד לו הכוח לדמיין מדינה טובה יותר, סובלנית יותר, ויעילה יותר.

ההנחה השבועית למנויי המגזין ספרי שירה עכשיו ב-20% הנחה. עם קוד קופון: POETIC
לרכישה באתר
בתוקף עד 4.9.25

# אי השורדים

כשם שהרצל דמיין וכתב מדינה אידאלית, שבה הכול מתפקד וכולם מסתדרים – הסופר ס׳ גולדפלוס כתב על ישראל העתידית של שנת 2000 כמקום אפל וקשה, מדינה חלשה, מוכת בצורת, רעב ופורעים. הספר מתאר אפוקליפסה של ממש שמתרחשת כאשר עדרי פרות משוגעות מחריבות ומשמידות כל מה שעומד בדרכן. את ״ישראל בשנת 2000״, שנחשבת לדיסטופיה הישראלית הראשונה, כתב גולדפלוס ב־1951. הוא נכתב במקור ביידיש ואף אחד לא ידע דבר על המחבר המסתורי שלו. גם כאשר הספר ראה אור במהדורה מחודשת (הוצאת בבל, 2002) עדיין נותרה השאלה: האם היה באמת אדם כזה? רק שישים ומשהו שנים מאוחר יותר נפתרה התעלומה, על ידי סטודנט לספרות באוניברסיטת תל אביב, שגילה שאכן כן, היה ס׳ גולדפלוס, הוא גר בתל אביב, וכתב את הספר הלא יאומן הזה. גולדפלוס לא היה פסימיסט מוחלט. בחלק השני של ספרו, שמתרחש בשנת 2050, מסופר כי השורדים התמקמו על איים מלאכותיים מול חופי תל אביב וחיים חיי רוח, תרבות ושמחה. לו רק נצליח לשרוד, ולהחזיק מעמד 25 שנים נוספות, אולי גם אנחנו נמצא את עצמנו על אי השורדים האוטופי.

# גרפיקה שימושית

אתם לא בהכרח יודעים את זה: אבל אתם כבר מכירים את פרנץ קראוס. אם שתיתם קפה עלית, אם אכלתם שוקולד פרה, או אם יצא לכם להיתקל פעם בכרזה המפורסמת ״Visit Palestine״ של אגודת התיירות בארץ ישראל, ואפילו אם ביקרתם ב״יד ושם״ – אז יצא לכם לראות את עבודתו של קראוס, אחד המעצבים הגרפיים הפוריים והחשובים ביותר שאי פעם פעלו כאן. קראוס עלה ארצה ב־1934, התמקם בתל אביב, והחל לעצב כרזות בטכניקה פשוטה אך אפקטיבית של ציור בצבעי גואש. התוצאות היו מרהיבות: כרזות צבעוניות, מקוריות, וכל כך משכנעות שרבות מהן הפכו בין רגע למיתולוגיה של ממש. התמזל מזלו של אחינו הקטן והסורר – בית המכירות הפומביות ״תרי זוזי״– וחלק מהעיזבון של קראוס הגיע לפתח דלתו. לצערם של העוסקים בדבר, כל הכרזות היפות שהגיעו צפויות גם לעזוב בקרוב. במכירה הפומבית שתיערך בשבוע הבא (יום ה׳ 28.8) ימכרו תשע כרזות מרהיבות של קראוס. שתיים מהן הם ציורי הגואש המקוריים, כפי שניתן לראות בתמונה, המציגה כרזה ליריד המזרח שצייר קראוס ב־1991, ומהדהדת עיצוב שעשה ליריד כבר ב־1936.
לקטלוג המכירה הפומבית

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# מעשייה לשבת

"סליחה, יש לכם את הספר ׳ציפור על עץ הדעת׳?״ היא נכנסה כרוח סערה, הדלת עדיין התנדנדה אחריה ואנחנו חשבנו לעצמנו שהספר הזה בוודאי חשוב לה, יותר מחשוב – מהותי, קיומי, אם היא מבקשת אותו בכזו דחיפות. הרצנו בדיקה מהירה במחשב ולא מצאנו דבר. ״אנחנו ממש מצטערים,״ ענינו, אבל אין לנו את הספר הזה. היא נראתה מבולבלת, כאילו לא ידעה כיצד לעכל את הבשורה. היא הביטה רגע סביב, וניכר עליה שהיא מנסה להיזכר בדבר מה. ״אה כן!״ נזכרה, ״ומה עם ׳סיפור על הארה ועומק׳?״ מיהרנו לבדוק גם אותו, אך לשווא, הספר לא נמצא על מדפינו. ״סליחה,״ אמרנו, ונענענו את ראשנו מצד לצד. ״אוקי...״ היא עיכלה את הבשורה המרה לאט, ולקחה נשימה גדולה, נואשת. ואז, לפתע אורו עיניה: ״רגע!״ אמרה, ״תבדקו גם את ׳יש אנשים ריץ׳-רץ׳׳, ואת ׳בדרך אל השיבולים׳ אותם בטוח יש לכם.״ בשלב הזה משהו נשמע לנו קצת מפוקפק, אם לומר את האמת. אבל כיבדנו את בקשתה של הלקוחה והרצנו חיפוש מהיר. אבל החיפוש לא העלה דבר. ״לא, ממש לא.״ אמרנו, הפעם בנימה פחות התנצלותית. ״מה זה! אין לכם כלום כאן, איזו מין חנות ספרים אתם?״ משכנו בכתפינו ולא ידענו מה עוד נוכל להציע לה. ״אנחנו משתדלים,״ אמרנו, ״בכל זאת, יש לנו מבחר של עשרות אלפי ספרים...״ ״טוב הבנתי,״ אמרה והוציאה את הטלפון שלה מהכיס. ״שנייה, אני אבקש מצ׳אט ג׳י.פי.טי. כמה המלצות נוספות.״

# 10 שאלות ספרותיות

מי היה היהודי הראשון שזכה בפרס נובל לספרות? למי הוענק פרס נובל לספרות לשנת 2024? השלימו את שם הספר: ״העשב האדום בוער לאט...״ איזה רומן נכתב בהשראת נישואיו של צ׳ארלי צ׳פלין לשחקנית ליטה גריי? מה משותף לסילביה פלאת, וירג׳יניה וולף, וולטר בנימין ודיוויד פוסטר וולאס? כיצד נקרא ספר הביכורים של יונה וולך, שיצא ב־1966 בהוצאת ״עכשיו״? מה היה שמו של המיזם התיעודי ביהודה ושומרון שפורסם ב־1987 בעיתון ״כותרת ראשית״, ומי היה מחברו? על איזה ספר מבוסס הסרט ״בלייד ראנר״ של רידלי סקוט מ־1982? מי היו אתוס, פורתוס ואראמיס? מה שם העט הנוסף של הסופר רומן גארי?
לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -